SET ดิ่งกว่า 17 จุด รับข่าวร้ายกูรูคาดตัวเลขส่งออกปีนี้ติดลบหนักสุดในรอบ 6 ปี
SET ดิ่งกว่า 17 จุด หลังตัวเลขส่งออกส.ค.58 ติดลบต่อเนื่องเป็นเดือนที่ 8 ขณะที่ศูนย์วิจัยกสิกรไทย ระบุว่า ภาพรวมการส่งออกของไทยในปี 58 มีความเสี่ยงที่จะติดลบมากกว่าที่คาดไว้ในเดือนก่อนหน้าที่ประมาณ 4% โดยเมื่อเวลา 15.30 น. ดัชนีหุ้นไทยอยู่ที่ 1,359.66 จุด ลดลง 17.17 จุด หรือ 1.25% มูลค่าการซื้อขาย 18,213.82 ล้านบาท
28 ก.ย. 2558

ผู้สื่อข่าวรายงานว่า เมื่อเวลา 15.30 น. ดัชนีหุ้นไทยอยู่ที่ 1,359.66 จุด ลดลง 17.17 จุด หรือ 1.25% มูลค่าการซื้อขาย 18,213.82 ล้านบาท
โดยตลาดยังได้รับปัจจัยลบจากการที่ ศูนย์วิจัยกสิกรไทย ระบุว่า ภาพรวมการส่งออกของไทยในปี 58 มีความเสี่ยงที่จะติดลบมากกว่าที่คาดไว้ในเดือนก่อนหน้าที่ประมาณร้อยละ 4.0 โดยความเสี่ยงจากการชะลอตัวของเศรษฐกิจจีน รวมถึงยุโรป และเอเชียในภาพรวม ตลอดจนการเคลื่อนไหวในระดับต่ำของราคาน้ำมันและสินค้าโภคภัณฑ์ในตลาดโลกจะยังคงเป็นปัจจัยกดดันจังหวะการฟื้นตัวของมูลค่าการส่งออกของไทยในช่วงหลายเดือนข้างหน้า
“เท่ากับว่า ไทยอาจบันทึกตัวเลขการส่งออกเป็นตัวเลขติดลบในทุกเดือนของปี 2558 ซึ่งจะมีผลทำให้ภาพรวมของการส่งออกในปีนี้ หดตัวในระดับที่ลึกที่สุดในรอบ 6 ปี”เอกสารเผยแพร่ระบุ
ทั้งนี้ มูลค่าการส่งออกของไทยในเดือน ส.ค.58 ยังคงหดตัวต่อเนื่องเป็นเดือนที่ 8 ที่ร้อยละ 6.69 (YoY) เมื่อเทียบกับช่วงเดียวกันปีก่อน แย่กว่าตัวเลขคาดการณ์ของตลาดที่ติดลบร้อยละ 3.0 (YoY) ขณะที่หากไม่นับรวมผลของการส่งออกทองคำที่ขยายตัวสูงถึงร้อยละ 973.7 (YoY) ในเดือนส.ค.แล้ว มูลค่าการส่งออกของไทยดิ่งลงถึงร้อยละ 10.5 (YoY) ซึ่งนับเป็นอัตราการหดตัวรายเดือนที่มากที่สุดในรอบ 3 ปี
ขณะที่ตลาดหุ้นยุโรปเปิดตลาดวันนี้อ่อนตัวลง เนื่องจากความกังวลเกี่ยวกับผลกำไรบริษัทอุตสาหกรรมจีนเดือนส.ค.ที่ร่วงลง ขณะที่หุ้นกลุ่มบริษัทผู้ผลิตรถก็ยังคงร่วงลง
 